text:
Si che par solit, cuant che si à di cjoli alc, la prime robe che si fâs e je informâsi, provìn a cjacarâ di chest libri a fuarce di domandis.
Ce libri isal?
Cuatri stagjons dal an” al è un libri di contis scritis di Gianfranco Pellegrini.
Un librut picinin (11.5×17), incartonât in brossure, di 78 pagjinis, vignût fûr pe cjase editore Kappa Vu. Il titul al è peât aes cuatri contis principâls, une par stagjon, ma dentri a ‘nd è ancje altris dôs contis plui picininis e une jentrade di Bepi Mariuz. Lis cuviertinis a ripuartin dôs temparis di Evaristo Cian.
Ma l’autôr cui isal?
Gianfranco Pellegrini al è dal ’54 e al è a stâ a Val di Reane. La sô passion pes tecnologjiis, pe logjiche e pe algjebre a doi valôrs lu à puartât a cjatâ lavôr intal cjamp de informatiche. Al è convint che la scriture e sedi il just completament par considerâ uman” il discors, al à vût insegnât furlan e al à publicât contis sul Strolic, su lis rivistis Sot la Nape e La Comugne e sul blog Contecurte.
Ma ce isal dentri, di precîs?
Dutis lis contis presentadis a metin dongje temis diferents, ma che a àn ducj in comun il passâ dal timp e lis stagjons de vite dal om e de societât, in gjenerâl. Gianfranco al scrîf cuntun furlan une vore net e elegant, che al fâs risaltâ lis ambientazions e lis descrizions dai personaçs. Al cjape ispirazion de tradizion par contâ emozions. Inte prime conte, par esempli, un pari e so fi a cirin di brusâ nuiemancul che une strie ma, lant indevant a lei, si capìs che il cûr de conte al è l’om che si dismentee, sdrumât malamentri de tecnologjie e de modernitât, dal rapuart cu la nature e cu la bielece des piçulis robis di ogni dì. Cussì ta chês altris contis, dulà che al somee che si cjacari di aganis, di drâcs o di fantasimis, ma a la fin si conte il pericul che l’om al deventi simpri plui frêt e lontan dai sintiments.
Ma a cui puediâl plasê?
Al plasarà di sigûr a chei che a gjoldin de biele scriture in lenghe furlane, fate di peraulis e mûts di dî che in dì di vuê a corin il risi di lâ pierdûts. Al plasarà ancje a chei che a àn gust di sintîsi contâ une storie che e misclici il savôr romantic cun chel de modernitât, cence dismenteâsi di meti dentri un tic di fantasie.
E a cui che si abone a la Patrie dal Friûl al plasarà ancje il presit promozionâl: o podarês ordenâlu cu la formule + regâl” zontant 5 euros al presit dal abonament par un an.
Raffaele Serafini
LA FABRICHE DAI… LIBRIS – Cuatri stagjons dal an, Contis de disincressite............
Si che par solit, cuant che si à di cjoli alc, la prime robe che si fâs e je informâsi, provìn a cjacarâ di chest libri a fuarce di domandis.


c: text/html

text:
E je tacade di gnûf la trasmission televisive in marilenghe che e fevele des notiziis de Provincie di Udin. Cul 30 di Jugn, dopo une polse di cualchi mês, e je vignude fûr la prime pontade de gnove stagjon di Contile Juste, il tg setemanâl dut par furlan in onde su la emitente locâl Telefriuli (ogni vinars aes 19.45, cun repliche di sabide aes 19.15, fin a Dicembar).
Dilunc des pontadis e ven presentade la ativitât istituzionâl de Provincie, ma ancje lis iniziativis tant che cunvignis, events, premiazions, presentazions di libris inmaneadis de Aministrazion. Intal notiziari a vegnin curâts aprofondiments su elements de culture furlane (intal 2016 e je stade fate une rubriche dedicade ae Basiliche di Aquilee, riscuvierts scrits di Riedo Puppo, cun Angelo Floramo), e in graciis de colaborazion cu la La Patrie dal Friûl e je stade proponude ai scoltadôrs la Cuintristorie de prime vuere mondiâl in Friûl.
Chest an, te gnove edizion a son previodûts spazis par spiegâ lis tradizions religjosis dai mês, par presentâ lis personalitâts che a àn puartât in alt il non dal Friûl e une visite a Palaç Belgrât, ma ancje progjets particolârs (tant che la mostre di Dieç, la iniziative gustoCarnia, la gnove biblioteche di Tavagnà che e à une grande sezion in lenghe furlane) o gnovis produzions in marilenghe (come il progjet di Docuscuele e i gnûfs imprescj pal insegnament dal furlan intes scuelis primariis, i lavôrs dal Premi San Simon…), o ancje personalitâts che a pandin la lenghe furlane intune maniere che e cjape dentri, tant che la cabaretiste Caterina Tomasulo.
Lis notiziis che la presentadore, Ilaria Gonano, e anunzie a rivuardin par plui la ativitât dal Ent e a vegnin proponudis ai scoltadôrs de bande di un gjornalist cun cognossince de lenghe furlane scrite, midiant di intervistis ai aministradôrs de Provincie o ai esperts dal setôr. Par esempli: la ativitât dal Ort didatic di vie Urbanis e ven spiegade dai ricercjadôrs che a stan lavorant su chei progjets. Il contignût di ogni pontade al ven definît setemane par setemane, cjapant dentri ancje apontaments e rubrichis.
Une novitât de ultime edizion, che come o vin dite e je partide ai 30 di Jugn, e je le gnove sigle che e cjape dentri lis trê Provinciis dal Friûl Storic: Udin, Pordenon e Gurize; ma si viodin ancje imagjins de basiliche mari di Aquilee, des Dolomitis Furlanis, de lagune di Maran, di Palme e dal mâr di Lignan. Une cartuline su la ricjece dal paisaç e de storie dal Friûl.
E come ogni tg al à un studi televisîf dulà che la presentadore e presente lis notiziis, ancje lis pontadis di Contile Juste a vegnin regjistradis inte sede de Provincie di Udin, ancje se tantis intervistis o servizis a vegnin preparâts “in esterne” e dopo metûts dongje di Telefriuli che al mande in onde il notiziari vinars e sabide di sere. Il notiziari si pues discjamâ ancje dal sît Internet de Aministrazion Provinciâl (www.provincia.udine.it); l’aprofondiment al è acessibil ancje intal portâl web di Vimeo (https://vimeo.com/album/144201).
✒ Sara Palluello
………………………………………………………………………………..
La storie: un classic de comunicazion par furlan
Contile Juste al è un classic de comunicazion par furlan, aromai. Realizât de aministrazion provinciâl, al propon notiziis, servizis e aprofondiments su la realtât de Patrie dal Friûl, in teme di economie, lavôr, turisim, culture, ambient, tradizions e timp libar.
Il program al è partît su la base de esperience dal tg Lis Gnovis, un notiziari volût dal president Marzio Strassoldo che al è nassût intal 2003 e che al leve in onde ogni sere su Telefriuli e al presentave lis notiziis di croniche de zornade. Chest spazi tal 2008, cul president Pietro Fontanini, al è deventât setemanâl, curât di gjornaliscj dal Ent (Anna Casasola, e daspò Ilaria Gonano) e dedicât ai aprofondiments.
Il formât, che al dure 12 minûts, al da spazi a trê o cuatri servizis tra intervistis e scandais, cul obietîf di valorizâ lis bielecis dal Friûl: no dome chês dal ambient, dal paisaç, ma soredut chês des “ideis”. Cun chest notiziari la Provincie e cîr di soperî a ce che al varès di fâ il servizi televisîf public talian clamât a garantî une programazion stabile ancje in lenghe furlane, a front di un dirit garantît in maniere costituzionâl pes minorancis linguistichis. Par chest, inte trasmission, si da spazi a events impuartants tant che l’inseriment des Dolomitis Furlanis tal patrimoni Unesco, lis ativitâts di studi archeologjic de Universitât dal Friûl, il Festival de Cjançon Furlane, la Fieste de Patrie dal Friûl e i lavôrs des scuelis, iniziativis editoriâls che a valorizin il Friûl, elements de culture, de economie o che e doprin la lenghe furlane. (S. Pall.)
Interviste / «Provait a recitâ, che us dispatusse ancje pe comunicazion di ogni dì»Dree Venier
Interviste cun Luca Pagot, atôr amatoriâl di Sclaunic. Cuatri peraulis su la sô esperience e su la situazion dal teatri amatoriâl par furlan A pene tacât l’Istât, mi àn invidât a un spetacul di teatri amatoriâl a Sclaunic. La compagnie e je chê de La Pipinate. Il lûc, il curtîl di une aziende agricule in […] lei di plui +
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +

robotstxt: allowed

filter: keep


text:
Une vite dedicade ae scuvierte e ae conservazion de nature. Par frontâ la crisi dal nestri ecosisteme – dal desert dal Sahara ai glaçârs de cjadene dal Himalaia – a coventin nivei di competence adats ai timps e l’insegnament di Ardito Desio si mostre fondamentâl.
A memoreâ l’esploradôr e mestri al è il Fogolâr Furlan di Rome. Desio, nassût a Palme intal 1897, al à partecipât ae spedizion dal Karakorum e al à scuviert i bacins periferics dal Baltoro, la Siele Conway, il pas Mustag. E po dopo ancje lis monts de Persie, la Antartide, la Birmanie, il Tibet. Al è stât il prin a meti pît su la cime temibile dal K2.
Chê concuiste lu à svicinât ae int comune e soredut a un grant numar di zovins e al è propit par lôr che al à fat il so ultin progjet: un laboratori di studis des altis cuotis al cjamp di base dal Everest.
«Desio al è un compendi di indurance, competence e interès cence confins intune vision proietade tal futûr», al sclarìs il president dal Fogolâr Francesco Pittoni. Origjinari di Dimponç di Tumieç, si emozione visantsi di cuant che al à acompagnât Desio dal president Carlo Azeglio Ciampi inte dì dal so ultin complean, e al marche: «O sin chi par memoreâlu intal ambit de rubriche “Fradae e Culture” parcè che la nature dal furlan dispès si spiegle in chê dal propri teritori, un “minimundus” pe molteplicitât di culturis, vicendis, paisaçs e nature. Propit come che al jere Desio».
E cussì, tant par confermâ l’inviâsi di un viaç gnûf, l’archivi complet dai scrits di Desio al sarà trasferît di Rome a Udin, al Museu Furlan di Storie Naturâl. ❚
Floriana Bulfon


text:
La confession dal abbé Pierre01 di Zenâr 2005
A 93 agns, Henri Grouès, cognossût in dut il mont come abbé Pierre, al à publicât un libri-interviste intitolât Mon Dieu, pourquoi?, là che si fâs lis grandis domandis sul parcè de vite e de muart. Ma ce che plui al à interessât i letôrs, e scandulizât buine part dal mont glesiastic, a son lis pagjinis che il frari al dediche a la sô vite sentimentâl, a lis pulsions sessuâls che lu tormentavin te sô vite celibatarie e che lui cualchi volte al à cedût, ancje se cence leamps profonts. Al restave insodisfat parcè che nol podeve vê chês relazions stabilis che a nassin dal amôr e chest no i jere permetût dal vôt di castitât che lui al cirive di restâ fedêl il plui pussibil. E nol voleve fâ patî lis feminis che a spartivin cun lui chestis esperiencis.
Partint di chescj ricuarts lontans, come tun testament, labbé Pierre si diclare pe abolizion dal celibât obligatori dai predis, pal sacerdozi des feminis, pal matrimoni dai divorziâts e e pa lunion des copiis omosessuâls, che lui al propon di clamâlis aleance par disferenzeâlis dal matrimoni tradizionâl.
Lis reazions a son stadis tantis e contrastantis. Tal mont lontan de glesie, ladesion e la comprension e je stade cjalde e totâl. Tal mont glesiastic si à preferît tasê, parcè che no si podeve aprovâ la confession dal abbé e nancje la sô vision morâl. Il gard. Lustiger, par salvâ morâl e caritât, al à dit che a 93 agns si piert cualchi colp. Ma un luminâr i à rispuindût che, se labbé Pierre si fos batût pal celibât dai predis, lu varessin puartât a esempli.
Il parcè di chestis reazions al è evident. No si trate des sbaradis dal ultim predi o frari anticonformist, ma di une des personalitâts plui grandis a nivel mondiâl. Un om che al po presentâ a garanzie la sô esperience straordenarie di testemoni de libertât e de caritât. Nassût te alte borghesie di Lyon, al à rinunciât a dut par fâsi frari. Al è jentrât te resistence, riscjant la vite par salvâ i ebreos perseguitâts. Dal 1945 al 1951 al è stât deputât de Lorene. Dal 1954, denant dal cadavar di une mari e dal so frutut muarts di frêt, al à decidût di dedicâ la vite a la int cence cjase, fondant il moviment di Emaus. Decorât de Legion dOnôr, al è une des vôs plui altis dal mont pe difese dai puars e pe campagne profetiche cuintri dai armaments e de violence. Te France laiciste, al è il plui cognossût e rispietât. Se si ves di fâ un confront, simpri odeôs, o sin a nivel di mari Tarseie di Calcutta cun, in plui, la sensibilitât e la sensibilizazion sociâl e politiche. Un testimoni, duncje, chal passarà a la storie come un apuestul de caritât e un sant sociâl.
Lis cuistions inviadis dal abbé Pierre a son grandis e a van frontadis cun calme, luciditât, umiltât e libertât. Simpri miôr frontâlis, magari fasint sustâ cualchi benpensant, che rineâlis o rimovilis. Tant, a tornaran fûr simpri plui frecuentis e impelentis. Mi interesse però un altri aspiet. La grandece e lumiltât di chest om che, rivât insomp di une esistence venturose e venturade, al podeve tasê su la sô vite privade e invezit al à confessade la sô umanitât e fragilitât, ruvinant e comprometint par simpri la sô inmagjine. No lu fasaran mai sant. Lu ringracii par vê dât sperance a tante int, ancje predis e fraris, che no àn rispietât simpri la promesse fate ma che instes a àn cirût di fâ dal ben e lu àn fat. A di chei che si son sbregadis lis toniis scandulizâts, ur disarai che no dome no son inteligjents e libars ma no son nancje cristians. Parcè che la religjon nus dîs che la virtût plui grande, splendide, uniche dal cristian no je la castitât ma la caritât. E che Diu nol cjalarà se o vin lis mans netis, magari vueidis, ma se lis vin cjamadis di oparis di ben, ancje se sporcjis e cjamadis di creturis.


text:
In principi al fo Manager, il prin zûc par ordenadôr sul balon, seguît daspò di tancj altris zûcs clamâts di in chê volte “manazeriâi”. Si cjape sù une scuadre cun tant di alenadôr e di zuiadôrs, tignint di voli la tatiche ma ancje il cost des paiis, la manutenzion dal stadi e il numar dai tifôs. Undis agns fa, in Svezie, al è nassût Hattrick (triplete, par furlan), un manazeriâl online che di chê volte, cu la cressite di internet, al è deventât il plui grant zûc dal mont. Lis lenghis uficiâls fin a Setembar a jerin 44, ma di chê volte indi àn zontade une. Savêso cuale?
TRIPLETE DUTE PAR FURLAN_ Par merit di un grup di apassionâts dal zûc, il furlan al è deventât une des lenghis uficiâls di Hattrick. Personis che si platin daûr dai nicknames, ma noaltris – sgarfant – o vin disvelât la identitât di un di lôr. Matteo Piasenzotto, 28 agns di Bicinins, nol è ni un linguist ni un informatic: parcè aial decidût di voltâ par furlan dut Hattrick? “Doi agns fa – al spieghe – o vevi viodût tra lis lenghis uficiâls il Flamant. O ai pensât che ancje il furlan al podeve jessi une des lenghis di Hattrick, un mût par un grum di zovins furlans par vê un contat diret cu la marilenghe scrite. Insiemit a altris cuatri zuiadôrs furlans, o vin domandât al grup di vore talian dal zûc di podê tradusi il programe. Nus àn rispuindût di sì, parcè che il furlan – insiemit al sart – al è une des lenghis minoritariis ricognossudis de Italie, e o vin scomençât a lavorâ”. Doi agns daspò, ve la traduzion online. Nol è stât un troi facil. “O vin vût di doprâ il cjâf – al à zontât Matteo –, par esempli browser al è deventât “sgarfadôr”, e server “servidôr”. Po a son dutis lis peraulis leadis al balon, des tatichis ae posizion in cjamp dal zuiadôr”.
UNE LEGHE FURLANE?_ Pal moment a son uns otante i utents di Hattrick che a àn sielzût il furlan tant che lenghe di navigazion. “Cualchidun al domande se si pues fâ un campionât dut furlan – al dîs Matteo –, ma lis seriis, de XI fin ae serie A, a son leadis ae nazion di apartignince. Però, si podarès fâ une serie di partidis amichevulis e creâ un torneu no uficiâl dut pai furlans”. La scuadre di Matteo, la Shugo Telshi, e zuie in serie VII.536 (il secont numar al mostre il ziron di apartignince). Il so obietîf al è clarementri chel di rivâ in serie A. “A bastin dôs oris par setemane par gjestî il zûc – al siere –, ma se tu vuelis, tu podaressis passâ ancje zornadis interiis”.
No ducj a vuelin la marilenghe
Bon, Matteo nus à cunvinçûts a provâ il zûc. O creìn la “Fc Cjasarsa”, ma o vin di spietâ une setemane par vê dal webmaster la scuadre. Nol è probleme, Matteo nus al veve dite. Però o podìn lassâ messaçs a chei altris zuiadôrs. O scrivìn:
La Fc Cjasarsa dal balon a Hattrick
“Nassude chest an, la Fc Cjasarsa e zuie intun campionât reâl di Futsal (balon al cuviert). La dirigjence e à decidût di creâ ancje une formazion “virtuâl” tal manazeriâl Hattrick. Si sta spietant di ricevi la uficializazion de iscrizion.”
A passin doi dîs, e il messaç nol ven ancjemò publicât tal sît. Alfin, cualchidun mi scrîf:
Da bischhoffshausen (nickname dal zuiadôr)
“Caro Davide, ti prego di riscrivere il tuo contributo in italiano, in quanto, allo stato attuale, non è possibile effettuarne une valutazione. In bocca al lupo per la tua stagione, e a presto.”
Eh? Une valutazion? A è dome furlan, baby: une lenghe, no une arme.
Davide Francescutti
_________________________
Hattrick par furlan: l’identikit
Hattrick al è il zûc di balon online plui grant e popolâr, e al è dal dût a gratis. Tu âs di vuidâ la tô scuadre di balon e competi cuintri 937.606 altris zuiadôrs umans di dut il mont. Tu gjestissis la tô scuadre cuntun navigadôr internet. Lis partidis si zuin un pâr di voltis ae setemane. Tu puedis jentrâ cuant che tu vuelis par controlâ la tô scuadre, par dâ ordins, par vendi zuiadôrs, o ancje dome par fâ une fevelade cun altris utents. Tu âs lis funzions tant di president che di dirigjent. Tu podarâs comprâ o vendi zuiadôrs, investî i bêçs de scuadre par slargjâ il stadi o pe scuadre zovanîl. Tu varâs di sielzi i zuiadôrs plui in forme di meti in cjamp, sielzi lis tatichis pes partidis, decidi cemût alenâ i zuiadôrs e tantis, tantis altris robis. Par rivâ al sucès, une buine idee e je che di formâ une buine strategjie e plans a lunc tiermin. Cuant che tu ti cjapis a caric la tô scuadre, tu jentris in zûc intune des dôs divisions plui bassis de seriis di Hattrick. Par scomençâ la tô scjalade, tu âs a disposizion une scuadre di zuiadôrs (cualchidun cun talent, cualchidun altri no…), un stadi e cualchi franc par judâti. Par iscrivisi: www.hattrick.org
Davide Francescutti
ATUALITÂT. Ducj managers di balon, cun Hattrick............
In principi al fo Manager, il prin zûc par ordenadôr sul balon, seguît daspò di tancj altris zûcs clamâts di in chê volte “manazeriâi”. Si cjape sù une scuadre cun tant di alenadôr e di zuiadôrs, tignint di voli la tatiche ma ancje il cost des paiis, la manutenzion dal stadi e il numar dai tifôs. Undis agns fa, in Svezie, al è nassût Hattrick (triplete, par furlan), un manazeriâl online che di chê volte, cu la cressite di internet, al è deventât il plui grant zûc dal mont. Lis lenghis uficiâls fin a Setembar a jerin 44, ma di chê volte indi àn zontade une. Savêso cuale?


text:
28 ottobre 2008
Adesion al Pat pe Universitât
O soi convint che la Universitât dal Friûl e vedi bisugne di un grant impegn pe sô difese e mi soi convint ancjemò di plui dopo vê sintût l'intervent dal Retôr Magnific, la prof.e Cristiana Compagno. Alc o pensi che o varês za let sui gjornâi, ma la frase che plui mi à plasût e je stade: "La Universitât dal Friûl prime e fâs e dopo e domande: se o sin chi a domandâ al è parcè che fint cumò o vin lavorât pal miorâ simpri di plui e o continuarìn a fâlu dimostrant di volê otimizâ e riorganizâsi. Ma se i tais a restin chei anunciât la nestre Universitât no rive al 2010: e colasse prime". E à ricuardât cun passion e clarece dute une schirie di dâts su la cressite di un ateneu zovin, ma che in pôcs agns si è taiât fûr une posizion di dut rispiet, ancje se al è in credit di tancj milions di euros di bande dal stât. Propit brave e la lungje batude di mans che e à vût a Palaç Belgrât, e je une conferme che e à plasût no dome a mi.
O pensi che chest so intervent e cheste cunvigne a conventaran a tancj par valutâ cun atenzion cuâi pas che a son di fâ in materie.
E mi auguri 2 robis pe nestre Universitât dal Friûl: che e otegni ce che e merte e che però si ricuardi ancje jê dal son non (Universitât dal Friûl, no une Universitât taliane a Udin e cualchi sede distacade ator pal teritori): il leam cu la identitât, la lenghe, la culture, il teritori dal Friûl al è ricuardât a clâr te leç istitutive, L546 dai 8 di Avost dal 1977 - art. 26, e cun fuarce al à di jessi rispietât.
Se cualchidun altri al à voie di manifestâ la sô adesion al pat e solidarietât al comitât promotôr, o podês mandâ une mail a blogromanini[gubanute]gmail[pont]com e jo le zirarai al coodinatôr.
3 commenti:
- The Bourne ha detto...
-
Sperin ca si fasi alc prin che ledi a patras l'universitat e le ricerche!
- 28/10/08 22:28
- checo ha detto...
-
Ben Christian
o vevi pore che tu ti fossis dismenteat de Universitat in chiscj dis e ti ài criticat te discussion in vore sul Furlanist.
Mi fas plase che tu feveledis e che tu vedis cjapat une posizion (che o condivit) ancje se di minime, ma al va ben.
O speri ancje che tu j vedis ancje contat a Tondo cemut che e je lade lunis e ce che cualchidun al à dit e no dit. No mi speti che in chist to blog tu fasedis un comment su lis peraulis di Saro e de Rosolen, o cunfidi che tu jes contis al president, al sares za tant.
Mandi checo
- 29/10/08 10:48
- Venusia ha detto...
-
O soi totalmentri dacuardi, bisugne tutelâ cheste impuartantissime istituzion, ancje se prime di pensâ a fale plui furlane pensin a tignile in vite!! No podarès imagjinami cumò la vite a Udin cence universitât...O capìs Christian ce che tu mi disis rivuart lis premessis su lis cuâls a si è fondade la nestre universitât, ma o soi dal parè che i beçs che nus spietin (o feveli di student)a vedin di lâ prin di dut a garantì il minimo che nus spiete. Ma tu lu sâstu che o varìn di fâ di mancul dal riscjaldament e che la biblioteche di storie e restarà sierade intes fiestis di Nadâl? Jo o soi a fâ lezion cul gjubin intor...
- 29/10/08 17:00


text:
Il Grup Folcloristic “Pasian di Prât” al è stât fondât tal 1966 di bande di un grup di amîs entusiascj, tra chescj i fradis Giorgio e Roberto Miani e Luigina Degano, ancjemò components dal sodalizi. Giorgio Miani al fo il prin president a vuidâ il sodalizi dal 1966 al 2001; po dopo al rivà Claudio Degano che al fo President dal 2001 al 2014 par rivâ al President atuâl Fausto Di Benedetto.
Cu l’obietîf di mantignî vivis e sverdeâ lis tradizions dal Friûl, tiere de lenghe e peculiaritât unichis, e presentant intai siei spetacui pagjinis vivis e sugjestivis de anime semplice de sô tiere, il Grup al propon cuntun sielt repertori di musichis, danzis e cjants la atmosfere e il senari dal antîc Friûl, intun spetacul une vore preseât pe varietât e pe durade.
Il Grup, intai siei cincuante agns di storie, al à presentât in centenârs di spetacui in Italie, Europe, e oltri Ocean in Canadà, Stâts Unîts e Argjentine, il miôr dal patrimoni folcloristic dal Friûl, in graciis dal impegn di une cuarantine di elements, e di une preseade orchestre.
Al à presentât spetacui sedi su sempliçs “breârs”, palcs di sagris paisanis e sedi su prestigjôs palcs di sene di teatris, al è stât ospit e al à partecipât a tantis trasmissions trasmetudis di televisions nazionâls e locâls, al à colaborât e cjapât part ae realizazion di films, al è stât promotôr e organizadôr di tantis iniziativis tal ambit culturâl locâl. Al à ricevût ricognossiments pe ativitât davuelte, pes diviersis realizazions specifichis e pai costums che al à intor.
Il Grup al à inmaneât inte sô sede tancj Festival folcloristics internazionâi, in ocasion dai siei aniversaris di fondazion e, plui di resint, intal Festival Folklorama, puartant a Pasian di Prât il miôr dal folclôr furlan, talian, european e di oltri ocean. Al è un dai grups fondadôrs de AGFF, Associazion tra i Grups Folcloristics dal Friûl Vignesie Julie.
Cumò il President dal Grup al è Fausto di Benedetto.
Pasian di Prât al è un paîs che si cjate inte perifarie ovest di Udin; si pues rivâ a mieç de autostrade A23, cun jessude “Udine Nord” o “Udine Sud”, e seguint po dopo la tangjenziâl cun jessude par Pasian di Prât.
La sede dal Grup Folcloristic Pasian di Prât e à cheste direzion:
Via Muris 40
33037 Pasian di Prato (UD) – Italia
Tel. +39 0432 663443
Mob. +39 340 7132994
e-mail: info@furlana.it


text:
Ae fin di Avost une notizie e à fat scjas sui gjornâi, massime tant che curiositât. Salvatore Meloni, indipendentist storic sart, al autoproclame la creazion de gnove Republiche di Malu Entu. Il non al ven de isule Malu Entu (par sart isule dal aiar/svint trist) che i talians a àn voltât in “dal mâl di stomi” (isola Mal di Ventre). Il teritori nol è cuissà ce grant: 81 etars di une isulute a 4 miis de cueste di Oristan. Uficialmentri di proprietât di un inglês, Rex Miller, cumò Meloni al pretint di vêle sô par usucapion, par vie che di passe 20 agns lui e altris indipendentiscj le ocupin e le curin.
Pe autoproclamazion, il gnûf cjâf di Stât al à convocât nome gjornaliscj dal forest, sentât intune cjadree di plastiche sot di un arbul spelât. Ricevude ancje la “visite” dai polizais de Digos, Meloni al à spedît une note di proteste al prin ministri talian Silvio Berlusconi «per gli atti intimidatori avvenuti il 26 agosto all’imbrunire, quando alla nostra Repubblica Malu Entu si è avvicinata una motovedetta della Guardia costiera (…)». Une copie de proteste e vignarà spedide par cognossince al Segretari Gjenerâl dal Onu Ban Ki-Moon.
Salvatore Meloni da Terralba, camionist, 65 agns, cognossût di ducj tant che “Doddore”, al à dedicât i miôrs agns de sô vite ae indipendence de Sardegne. Al è stât condanât a nûf agns di preson par “complot separatist” dopo l’arest, ai prins di Zenâr dal 1981, subit daspò di un atentât cuintri il Comant militâr de Sardegne a Cagliari.
Simpri in chei agns al riscje di murî in preson, cuant che al fâs un siopar de fam di 5 mês e 14 dîs, blocât di un judiç che al impon la alimentazion sfuarçade: «O stavi lotant come l’irlandês Bobby Sands, muart di inedie te preson di Belfast», al à vût dit.
Al veve zurât ai familiârs che no si sarès plui ocupât di politiche fintremai che nol fos rivât a 65 agns. Cumò al è rivât insom ae promesse e al à dât vite a un partît, il Par.i.s. Partidu sardu pro s’indipendentzia. «Come se o tornàs a tacâ une altre vite», al à declarât. Le tache di president de Republiche: une cjarie che pardabon no pâr mâl.
Dree Venier
ATUALITÂT. In Sardegne, la gnove Republiche che e fâs mâl di stomi ai talians............
Ae fin di Avost une notizie e à fat scjas sui gjornâi, massime tant che curiositât. Salvatore Meloni, indipendentist storic sart, al autoproclame la creazion de gnove Republiche di Malu Entu. Il non al ven de isule Malu Entu (par sart isule dal aiar/svint trist) che i talians a àn voltât in “dal mâl di stomi” (isola Mal di Ventre). Il teritori nol è cuissà ce grant: 81 etars di une isulute a 4 miis de cueste di Oristan. Uficialmentri di proprietât di un inglês, Rex Miller, cumò Meloni al pretint di vêle sô par usucapion, par vie che di passe 20 agns lui e altris indipendentiscj le ocupin e le curin.


text:
In spiete dai prins proviodiments, “La Patrie dal Friûl” e stimole il GNÛF governadôr
ZAGA BALOG
No ae aziende sanitarie uniche regjonâl
“Cumò si spietìn un cambi di rote decîs su la riforme sanitarie”: Zaga Balog, referente pal Coordenament dai Comitâts a difese dal Ospedâl di Glemone (e infermiere tal pont di Pront intervent dal nosocomi glemonàs e dai 29 di Avrîl ancje conseire comunâl inte maiorance dal neu sindic Revelant), no fâs zîrs di peraulis, ancje se e amet che “il gnûf president al varà bisugne di timp par visionâ i risultâts de riforme Serracchiani in ducj i aspiets dal teritori regjonâl. Però, za dal moment si pues procedi cuntun conzelament de riforme”. E je fiducie par vie che i Comitâts si son cjatâts cun Fedriga in campagne eletorâl (come pûr cul Movimento 5 Stelle, intant che il centriçampe al à declinât l’invît al confront), e lui si è dimostrât “une persone tant disponibile a scoltâ”.
Cuâi sono i ponts fondamentâi di une pussibile svolte? “A son chei che o vin denunziât simpri, fin di cuant che si son tacâts a intuî i lineaments de riforme Serracchiani-Telesca – e sclarìs Balog -. Unificâ la sanitât teritoriâl cun chê ospedaliere e cu la ricercje universitarie al è stât un erôr grâf parcè che i fins di chescj trê comparts a son cetant diferents tra di lôr. Si è creât un cjalderon di no podêlu gjestî. Si spietìn che Fedriga al sielzi i siei colaboradôrs plui direts tra i professioniscj e i operadôrs de sanitât, personis competentis e formadis, par cjapâ in man la situazion”.
La esperience di chescj cinc agns, secont Balog, “e à dimostrât che il depotenziament dal Ospedâl di Glemone in Presidi pe salût nol à fat altri che stropâ chei altris nosocomis di rêt di San Denêl e di Tumieç, creant discomuts ae popolazion dal Friûl de Alte e de Pedemontane. Cumò no si trate semplicementri di tornâ ae situazion pre riforme, ma al bisugne vierzi gnovis prospetivis. Si à di partî di un studi seri su lis esigjencis dal teritori in dutis lis sôs variabils, ancje orografichis, cence rimetisi a modelins prestruturâts e pensâts a taulin, che a valin di Tarvis a Triest. Nô o proponìn une aziende gnove che e fasi riferiment ae aree largje udinese, che no sedi plui unide al teritori di Codroip ma che e inglobi chel di Tarcint, e là che l’ospedâl di Glemone al recupari lis sôs funzions di rêt insiemi cun Tumieç”.
Semafar ros invezit pe ipotesi di une aziende sanitarie uniche regjonâl, che e jere stade puartade indenant dal Centridiestre cul president Tondo: “E je une soluzion dificile di gjestî – e conclût Balog -. O pensìn che si puedi lâ viers trê areis largjis (Triest, Pordenon e Udin) dividudis in distrets, tant che la aree di mont”.
di Roberto Pensa


text:
Il Friûl, tiere di sagre. Daûr des stimis dal sît sagrefriuli.com, che al tire dongje e al recensìs chescj events dentri dai confins de Patrie, in dut a son plui di 150. Di Març a Novembar, ma concetradis massime di istât. A son un pôc une tradizion peade ae cristianitât e ai patrons dai paîs. Il stes non «sagre» al ven di «sagrât», par vie che si davuelzevin fûr des Glesiis. Vuê il linçûl al è avonde larc: si va di chês plui piçulis, par esempli i paisuts che e a àn un çucul di aficionados, fintremai aes manifestazions grandis e storichis, cun indots e faturâts, za afermadis e un grum publicizadis.
FATÔR CRISI_ Il termometri de situazion lu à pes mans il president de Associazion fra lis Pro Loco de Regjon Friûl, Flavio Barbina. La crisi e à tocjât ancje la realtât plui insospetabil: «No regjistrìn lagnancis particolârs, ma zirant pes inaugurazions, si pues rindisi cont che ancje se i numars de partecipazion de int a son i stes, i consums no son come chei dal an prime». Colpe de crisi. La int, lis fameis, no jessin plui par mangjâ e bevi, tant che une volte. E il patiment al tocje ducj, cence distinzion. «Al va ancje sclarît – al zonte Barbina – che il nivel di sodisfazion, soredut te fase di organizazion, al è simpri une vore alt jenfri i adets. Al è chest entusiasim che al strope la crisi. Nissun al sierarà il prossim an».
SBURTÂ LA SPECIFICITÂT_ Par pocâ il turist si à di pontâ su la specificitât dal puest. «La sagre polente e cueste no tire plui. No baste. Ma se si propon cemût che a fasin a Vasinis alc di specific, la sagre des pomis di bosc, alore la int e rispuint», al dîs Barbina.
Dâts uficiâls, la Associazion fra lis Pro Loco no ju tire sù. Ma un bon indicadôr, rapresentatîf, al ven des royalties de Siae. Ciertis manifestazions a son stadis ridimensionadis, duncje cierts intrateniments a son stâts cjonçâts. E i prins a regjistrâ cheste crisi a son propit orchestrutis e musiche in gjenar.
A son diviers i fatôrs che a puedin determinâ il sucès di une manifestazion. Par esempli, pes piçulis sagris di pais, il fatôr dal timp (masse cjalt o masse brut) al pues jessi determinant. Come chel dai presits, che no àn di jessi sbarâts, in rapuart ae cualitât di ce che al ven siervît.
Oscar Puntel
ATUALITÂT – La crisi sul istât des sagris............
Il Friûl, tiere di sagre. Daûr des stimis dal sît sagrefriuli.com, che al tire dongje e al recensìs chescj events dentri dai confins de Patrie, in dut a son plui di 150. Di Març a Novembar, ma concetradis massime di istât. A son un pôc une tradizion peade ae cristianitât e ai patrons dai paîs. Il stes non «sagre» al ven di «sagrât», par vie che si davuelzevin fûr des Glesiis. Vuê il linçûl al è avonde larc: si va di chês plui piçulis, par esempli i paisuts che e a àn un çucul di aficionados, fintremai aes manifestazions grandis e storichis, cun indots e faturâts, za afermadis e un grum publicizadis.


text:
Come ogni an la fieste dai 3 di Avrîl e je la fieste de Patrie dal Friûl e dai Furlans. Par celebrâ e resonâ su chest impuartant simbul de nestre identitât za di agns, pre Antoni al scriveve su chestis pagjinis e noaltris, ancje dopo che nus à lassât, puntualmentri o vin riproponût lis sôs riflessions su cheste date, analisis e resonaments simpri atuâls e che ancje chest mês us proponìn a pagjine 12.
Cheste volte o jerin daûr a preparâ une pagjine dedicade in plui, in maniere di furnî no dome il calendari dai apontaments (cjalait il program chi in bande), ma ancje une riflession di zontâ al Ferâl di pre Antoni, cuant che nus è rivade cheste letare che o publichìn. Lu fasìn vulintîr parcè che nus è someade la maniere plui juste e vive par celebrâ cheste date, che simpri di plui e je sintude de int deventant simpri plui popolâr. E o pensìn che chest segnâl al onori ducj chei che fin des primis edizions si cjatavin a Aquilee par celebrâ chest inovâl, ancje a cost di jessi in pôcs, chê volte, e magari ancje sbeleâts.
E le publichìn ancje parcè che nus somee un segnâl di chel malstâ che al zire ator pal Friûl di chei, e a son tancj, che si domandin e a domandin a chei altris, ce che o vin di fâ tal concret.
Buine fieste de Patrie dal Friûl a ducj!
Cjârs, purtrop no pues jessi a chest incuintri [la presentazion di Eutanasie di un Patriarcjât a Vençon ai 19 di Fevrâr dal 2012, ndr] cuntun teme une vorone impuartant (o ai la prime edizion cu la dediche di pre Antoni). A ce che al à scrit nol è nuie di zontâ se no che chest librut nol varès di mancjâ te librarie dai Furlans parcè che se mai al fos dibisugne, nus da la idee di cetant onôr e, ven a stâi, di cetante responsabilitât che o vin di vê a jessi fîs dal Patriarcjât di Aquilee.
L’onôr al nas de impuartance che al à vude te storie nestre, de Glesie e de Europe; la responsabilitât e nas de cussience che la Sô storie nus clame a no dispierdi chescj valôrs, ma anzit a fâ di dut, cuintri di dut, par che a vegnin sparniçâts.
Par no dispierdiju lis istituzions e soredut lis associazions sul teritori no bastin plui ma, ce che al è plui problematic e je la mancjance prospetiche, ancjemò jê, de partitiche interessade dome ai siei interès che no àn nuie a ce fâ cu la dibisugne de Nestre int a scomençâ dai moviments autonomistics o miôr al sarès clamâju pseudoautonomistics, che rivâts in dì di vuê no son rivâts a puartâ dongje se no i rescj dai rescj di chei altris. O vin di scomençâ a pensâ daurman a un Comitât Referendari (Provincie Autonome Furlane e Triest Citât Metropolitane) ancje pal fat che ce che si môf a rivuart tes stanziis dal podê, al puce.
Lu ai za scrit e lu torni a berlâ cun dut il significât che chest al rapresente soredut par Chei che prime di nô lu àn predicjât: o vin di rivâ a dâi al nestri friûl chê autonomie istituzionâl che e rapresente la bataie des bataiis: cence “se” e cence “ma”. Il prossin 3 di Avrîl che al sedi dedicât a chest argoment. ■
Mandi di Renato Placereani, Udin
Redazion


text:
Friûl
Il Friûl (par talian Friuli, par sloven Furlanija, par todesc Friaul) al è une regjon storiche inte bande plui a est des Alps, posizionât inte Italie nort-orientâl e Slovenie ocidentâl. Al dì di vuê e je comprendude te regjons talians Friûl-Vignesie Julie, Venit e te regjon slovene dal Litorâl (Goriška).
Il Friûl al à une culture principâl, chê furlane, ma a son presintis ancje chês taliane, slovene, venite e todescje; a si fevelin furlan, venit, sloven e todesc.
GjeografieModifiche
Al è delimitât a nort e nort-ovest des Alps Cjargnelis, a est e nort-est des Alps Juliis, a sud-est dai prins cuei dal Cjars e da la fôs dal Timau, a sud dal Mâr Adriatic e a ovest dae Livence. Si che duncje al cunfine a nort cun la Carintie (basin idrogjeografic de Val Gail), a est cul Crain, a sud-est cun l'Istrie (che di gjeografie e tache cul Cjars) a ovest cul Venit e a nort-ovest cul Cjadovri.
Chest teritori al è cumò dividût tra lis provinciis talianis di Udin (escludude la Val Cjanâl, carintiane), Gurize, Pordenon, Vignesie (ex Mandament di Puart), Trevîs (comun di Midune) e ta la provincie storiche slovene dal Gurizan (Goriška).
In struc si pô dî che i cunfins storics-gjeografics dal Friûl coincidedin cun la sume di chei, ben documentâts dilunc dai secui, dal domini di tiere da Republiche di Vignesie clamât Patrie dal Friûl e cun chei da Contee di Gurize e Gardiscje, che in pratiche ricalcavin chei temporâi dal Patriarcjât di Aquileia daspò dal 1420, an da la sô division fra vinizians e austriacs.
StorieModifiche
Lis origjinisModifiche
La preistorie e je leade plui o mancul a chê de alte Italie, invezit cirche tal 400 a.C. si à il prin acjadiment che al segnarà la storie de tiere: la vignude dai Celts o Gjai Cjargnei. Si trate di popui des monts che nol è ben ciert di dulà che a fossin vignûts. De lôr organizazion politiche e civîl al si sa pôc, ma nus àn lassât cualchi testemoneance: bronzins, cualchi monede cjatade in Plan da Vincule (Cjargne), l'ipogjeu celtic di Cividât, i sufìs dai paîs in -acco e -icco e diviersis peraulis come bâr (di barros) broili (di brogilus) grave (di grava) e altris. I Celts a ocuparin lis zonis montuosis dal Friûl, in mût particolâr la Cjargne, che di lôr e cjape il non (Plinio il Vieli clame il teritori abitât dai Gjai Cjargnei Carnorum Regio). Cuant che al vignive il frêt Unviêr, i Gjai Cjargnei a levin jù te pedemontane cun lis lôr bestiis. La prime date storiche de vignude dai Cjargnei e si à tal 186 a.C. cuant che cirche 50.000 di lôr fra oms, feminis e fruts, vignûts jù in planure a fondarin insomp un cuel une vile clamade Akilejia
I romansModifiche
Tal 181 a.C. i romans, che a si devin pinsîrs pe grande espansion di chest popul, cuntun grant esercit a sdrumarin la vile, e a ributarin i cjargnei tra lis monts, fondant te Basse une lôr citât che clamarin par l'apont Aquilee. A Aquilee a cjaparin pît dutis lis ativitâts agriculis e artesanâls e la int dal lûc e jentrà a fâ part dal sisteme ministratîf roman. Al nassè il puart di Grau comunicant cun Aquilee e culì e forin metûts la dogane, i magazens, la centrâl di smistament de produzion (soredut vin, vueli, pomis) pal forest e pal dulintor. Si faserin sù grandis stradis di comunicazion viers il centri Italie, il Noric e la Carniule. Lis tieris a forin dividudis cun la centuriazion e dadis in proprietât aes fameis dai soldâts di Rome. Simpri in chest periodi, a vegnivin fondâts e po rinfuarçâts Iulium Carnicum (ven a stâi Zui) e Forum Iulii (ven a stâi Cividât) come basis militârs. In epoche imperiâl Aquilee e deventarà metropoli e capitâl de X regio Venetia et Histria.
Di Atile ai LangobartsModifiche
Tal 452, cuant che l'imperi roman al jere in plene crisi, al vignì de Panonie Atile che cui siei barbars al fiscà Aquilee che e pierdè gran part da la sô impuartance. Dopo altris invasions di bande di plui popui, tal 489 al rivà Teodorì cul sô esercit di Ostrogots che a restarin in Friûl (e in Italie) par cincuante agns. Tal 568, passant par il pas dal Predil, a rivarin i Langobarts vuidâts di Alboino, che a faserin di Cividât cjâflûc dal Ducât dal Friûl; il patriarcje Paulin I al fuì a Grau puartant cun se i tesaurs de glesie aquileiese. Dopo la conversion dai langobarts al cristianesim e la pâs cun Paulin I la sede dal patriarcjât e fo spostade prime a Cormons e po a Cividât; in chest periodi la citadine logade lunc il Nadison e deventà il plui grant centri dal Friûl, soplantant definitivamentri Aquilee. Grau, però, e restà sot de influence dai Bizantins e dal pape di Rome. Vuê i langobarts a vegnin considerâts di tant di lôr i prins furlans, par il fat che il lôr teritori al comprendeve i cuatri municipis furlans e la la lôr linie di difese e jere plui o mancul chê segne i confins dal Friûl atuâl. Clamât dal pape di Rome, che al viodeve in chest popul une minace par il sô podê temporâl, tal 776 a rivarin te penisule italiche i Francs di Carli, che a terminarin i doi secui di dominazion langobarde e si fermarin te nestre regjon par cent agns. Tra il 899 e il 952 i Ongjars cun lis lôr invasions a dispopolarin il Friûl, mentri planc a plan e scomençà a cjapâ pît la sovranitât religjose e politiche dai patriarcjis.
Dal Principât eclesiastic ae Republiche di Vignesie e l'Arciducât austriacModifiche
Ai 3 di Avrîl dal 1077 l'imperadôr Indrì IV al concedè in aministrazion feudatarie il Friûl al patriarcje di Aquilee Sigjeart; e nassè il Principât eclesiastic di Aquilee, un libar feut in cui il rapuart vasalatic beneficiari al ere dret regolât insiemit al imperadôr. Il Principât Patriarcjâl al fò governât prin di vescui ghibelins, todescs, e po di vescui vuelfs, talians e al durà par 343 agns fin al 1420, cuant che la Republiche di Vignesie e invadè il Friûl par slontanâ il cunfin tra la citât e l'Imperi. A guviernâ il Friûl e jere la figure dal lutignint venit, che al cjapà il Cjistiel di Udin, lassant al patriarcje dome il podê religjôs e la rendite des vilis di Aquilee, Sant Denêl e Sant Vît. Intant, tal 1500, al murì cence fiolance l'ultin cont di Gurize, Lenart, e cussì la contee di Gurize e Gardiscje e fo invadude dai austriacs; di chest moment il Friûl al restarà dividût in dôs bandis: ae çampe dal Judri sot la jurisdizion di Vignesie, di chê altre bande sot chê dai Asburcs. Dopo la cuncuiste di Vignesie e si spandarà il non di Patrie dal Friûl .
La vignude di NapoleonModifiche
Lis concuistis napoleonichis a segnarin la fin de Serenisime; daspò di vê batût la Austrie Napoleon al ocupà il Friûl, ma dopo dome sîs mês lu cedè une altre volte ai Asburcs cul tratât di Cjampfuarmit. Tal 1805 però la Piçule Patrie e passà di gnûf ai francês, che a puartarin diviersis riformis socialis. Cuant che Napoleon al fo batût, il Friûl Ocidentâl e Centrâl al passà a fâ part dal Lombart-Venit, chel Orientâl al restà sot il domini diret da la Austrie.
La dominazion austriache tal Ream Lombart-Venit e sot il Ream di ItalieModifiche
Ancje in Friûl, tant che in ducj i teritoris talians ancjemò in man dai austriacs, a nasserin moviments irredentiscj che a puartarin diviersis voltis a riviei cuintri i parons austriacs. Tal 1848 a sucet une insuresion vuidade da Cavedalis, Duodo e Antonio Caimo Dragoni president dal Comitat provisori; la difese e fo sigurade des fortecis di Osôf e Palme, cheste comandade da Zucchi. Tal 1864 al è il tentatîf di insurezion vuidât di Antonio Andreuzzi un miedi garibaldin. Cul 1866, dopo la tierce vuere di indipendence, il Friûl Ocidentâl e Centrâl al jentrà a fâ part dal Ream di Italie, intant che il Friûl Orientâl al restà part da Austrie-Ongjarie fin al 1918. Dopo il 1866 e scomence a svilupâsi la economie dal Friûl, che e jere une zone depresse e spopolade za de colade di Rome. Durant il fassism e ven creade la citât di Torviscose, ae vanguardie pe chimiche e a ven fate le bonifiche integrâl de Basse.
Cjale ancjeModifiche
BibliografieModifiche
- Giovanni Antonio Capellaris - Carta topografica di tutto il territorio del Friuli goriziano ed udinese fra i confini della Carintia, del Cragno, del Triestino, del Trevisano, del Bellunese, colle strade e poste, Venezia, 1798
- Pacifico Valussi - Rapporto della Camera di Commercio e d’Industria della Provincia del Friuli all’Eccelso I. R. Ministero del commercio, dell’industria e delle pubbliche costruzioni sullo stato dell’industria e del commercio della propria provincia negli anni 1851 e 1852, Udine, Tipografia Trombetti-Murero, 1853;
- Prospero Antonini - Il Friuli Orientale, Vallardi, Milano, 1865;
- Francesco Manzano - Compendio di storia friulana, Tipografia di Gio. Batt. Doretti e Soci, Udine, 1876
- AA.VV. - Slovenski Zgodovinski Atlas, Drago Bajt, Nova Revija, 2011
BibliografieModifiche
- Giuseppe Del Bianco - La Guerra e il Friuli, Tipografia D. Del Bianco e Figlio, Udine, 1937 (4 voll);
- Graziadio Isaia Ascoli - Saggi ladini, Archivio Glottologico Italiano, Milano, 1873;
- AA.VV. - L'Italia, Friuli-Venezia Giulia, Vol. XXI, pag. 20-57, Touring Editore S.r.l. e La Biblioteca di Repubblica, Milano, 2005.
- AA.VV. - Aquileia - gli affreschi nella cripta della Basilica, edito dalla Cassa di Risparmio di Udine e Pordenone 1976 - Udine;
- AA.VV. - Tieris di Aquilee - (Miti, fiabe e leggende del Friuli storico, primo volume), Istituto A.Tellini e Chiandetti, Reana del Rojale, 1997;
- AA.VV. - Cjanâl dal Fier - (Miti, fiabe e leggende del Friuli storico, secondo volume), Istituto A.Tellini e Chiandetti, Reana del Rojale, 1999;
- AA.VV. - Tieris di Cividât e de Badie di Rosacis (Miti, fiabe e leggende del Friuli storico, terzo volume), Istituto A.Tellini e Chiandetti, Reana del Rojale, 2000;
- AA.VV. Tieris di Tisane e di Puart - (Miti, fiabe e leggende del Friuli storico, quarto volume), Istituto A.Tellini e Chiandetti, Reana del Rojale, 2001;
- AA.VV. - Lagune de Gravo e de Maran - (Miti, fiabe e leggende del Friuli storico, quinto volume), Istituto A.Tellini e Chiandetti, Reana del Rojale, 2002;
- AA.VV. Friûl des culinis - I - (Miti, fiabe e leggende del Friuli storico, sesto volume), Istituto A.Tellini e Chiandetti, Reana del Rojale, 2004;
- AA.VV. Miniatura in Friuli- crocevia di civiltà, Grafiche Editoriali Artistiche Pordenonesi - Deputazione di storia patria per il Friuli - Convegno internazionale a Passariano Udine 4-5 ottobre 1985 - Pordenone 1985;
- AA.VV. Monfalcon - Società Filologica Friulana - Udine 2006;
- AA.VV. - Il Tagliamento - Cierre edizioni - Sommacampagna (VR)- a cura dell'Università di Udine, Cierre edizioni, Circolo Menocchio - 2006;
- Renzo Balzan, Deutsch Friaul - Friûl todesc , Ribis, Udine 1997;
- Anna Bogaro, Marketing furlan, Camera di Commercio di Udine, 2005;
- Elisabeth Crouzet Pavan, Venezia trionfante, gli orizzonti di un mito , Editore Enaudi, Torino 2001;
- Gianfranco D'Aronco, Miscellanea di studi e contributi (1945- 2000)- - Università degli studi di Udine - Centro internazionale per la ricerca sulla cultura e la lingua del Friuli - Società Filologica Friulana - Udine 2003;
- Antonio De Cillia, Friuli regione di passaggio - dagli scambi neolitici all'attuale economia mondo - Editrice Universitaria Udinese srl - Udine 2002;
- Gianfranco Ellero, Storia dei friulani, - Arti Grafiche Friulane, Udine, ed. 1977;
- Gianfranco Ellero, Viaggio in Friuli 1965-1978, Arti Grafiche Friulane, Udine 1978;
- Gianfranco Ellero, Borghesan C. Gjeografie furlane, Società Filologica friulana, Udine, 2001;
- Franco Fabbro, Il cjâf dai furlans , Kappa Vu edizioni, Udine 2000;
- Franco Finco, Barbara Cinausero, Ermanno Dentesano, Nons furlans di lûc/Nomi friulani di luogo, Società Filologica Friulana, Udine, 2004;
- Renato Jacumin, Lotte contadine nel Friuli orientale, Doretti, Udine 1974;
- Igor Londero, "Pa sopravivence, no pa l'anarchie" - forme di autogestione nel Friuli terremotato: l'esperienza della tendopoli di Godo (Gemona del Friuli), Forum, Udine maggio 2008;
- Tito Maniacco, Storia del Friuli, ed. Newton & Compton, Roma 2002;
- Giuseppe Marchetti, Le chiesette votive del Friuli, Società Filologica Friulana, Udine 1972;
- Mario Martinis, Le Rogge di Udine e Palma - Edizione Ribis - Udine - dicembre 2002;
- Gian Carlo Menis, Storia del Friuli, Società Filologica Friulana, Udine - II ed. 1974;
- Gian Carlo Menis, I mosaici cristiani di Aquiliea, Del Bianco, Udine 1965;
- Roberto Meroi, La batae, Ribis 1983;
- Roberto Meroi, Storia di azzurri e campioni del Friuli, PRbook 1997;
- Roberto Meroi, Le chiese di Udine, Edizioni della Laguna 2000;
- Roberto Meroi, Storia e attualità delle scuole udinesi, Edizioni della Laguna 2010;
- Roberto Meroi, Il Teatro Nuovo Giovanni da Udine, Edizioni Leonardo 2008;
- Roberto Meroi, Tutti i volti di Udine assolutamente da scoprire e amare, Editoriale Programma 2011;
- Roberto Meroi, Mandi Trieste, Editoriale Programma 2013;
- Roberto Meroi, Intervista immaginaria a Tiziano Tessitori, Designgraf, Udine 2017;
- A.Missio e G. Toniutti,Antiche case friulane, Roberto Vattori Ed., Tricesimo (UD) 1987;
- Faustino Nazzi, Il Duce lo vuole - la probizione dello sloveno nella vita religiosa della Slavia Friulana - Cooperativa Lipa Editrice - S.Pietro al Natisone 1995;
- Faustino Nazzi, La proibizione dell'uso della lingua tedesca nella vita liturgica della Val Canale - Istituto Friulano per la Storia del Movimento di Liberazione - Udine 1984;
- Pio Paschini, Storia del Friuli, Arti Grafiche Friulane, Udine 1975;
- Francesco Placereani, La nestre storie, Associazion dai Longobarts, (testi in friulano, italiano, tedesco e inglese), Cividale 1990;
- Guido Quazza, La decadenza italiana nella storia europea, Einaudi - Torino 1971;
- Aldo Rizzi, Tiepolo a Udine - Palazzo Arcivescovile, Duomo, Chiesa della Purità e Musei -Del Bianco Editore - 1974;
- Aldo Rizzi, "Mostra della Pittura Veneta del Settecento in Friuli", 1966;
- Aldo Rizzi, "Il Friuli", Del Bianco - Udine 1970;
- Aldo Rizzi, "Capolavori d'arte in Friuli", Electa - Milano 1976;
- Aldo Rizzi, "Friuli-Venezia Giulia", Electa - Milano 1979;
- Aldo Rizzi, "Profilo di storia dell'arte in Friuli - dalla Preistoria al Gotico, Del Bianco -Udine 1975;
- Aldo Rizzi, "Il Seicento", Del Bianco - Udine 1969;
- Aldo Rizzi, "Il Settecento, Del Bianco - Udine 1967;
- Bruno Rossi La musica in Friuli, Ribis, Udine, 1979;
- Antonio Saltini, Eugenio Segalla, Dieci secoli di agricoltura, 50 anni di Coldiretti, Udine 1995;
- Sergio Salvi Il Friuli, in Le nazioni proibite, Valecchi, Firenze, 1973;
- Sergio Salvi La minoranza ladino-friulana in Le lingue tagliate, Rizzoli editore, Milano 1975;
- Giorgio Valussi, Il Confine nordorientale d'Italia, Ed. Lint - Trieste 1972;
- Guido Zannier El Friulano, Departimento de Linguistica de la Universidad Montevideo, Montevideo, 1972.
Autôrs classicsModifiche
- Tito Livio, Ab Urbe Condita
- Strabone, ΓEΩΓPAΦIKA (Geografia), Libro V


text:
Nassude intal 1971 a Udin, Cristina Noacco e insegne leterature medievâl francese te Universitât Jean Jaurès di Tolose e a Albi tant che maître de conférences,ven a stâi docente associade. Ogni an, par une setemane, e fâs lezion ai students di lenghis de Universitât di Udin.
◆ Di là dal dedicâsi al insegnament e ae ricercje, e coltive cun passion la scriture, ma ancje la fotografie e il dissen che i permetin di selezionâ e di fâ jentrâ tal so mont «armonie, bielece e ecuilibri».
◆ E à voltât par talian il romanç Erec e Enide di Chrétien di Troyes(Luni, 1999), premi di traduzion Leone Traverso Opera Prima, e la conte cortesane Piramo e Tisbe(Carocci, 2005).
E nudrìs un amôr profont pe nature, che e frecuente, a pît e in bici, cun spirt contemplatîf.
◆ Viazadore apassionade, e à scrit des sôs esperiencis tai puescj plui diferents: dal Maroc ae Corsiche, passant pal Himalaya.
◆ E à publicât, par Kappa Vu,lis racueltis di tescj in furlan e talian Morâr di amôr. Albero d’amore(2015),Sfueis di amôr. Fogli d’amore (2016), e Faliscjis. Storiis di fûc e di fum – Faville. Storie di fuoco e di fumo (2019).
◆ Dal viaç su lis dôs ruedis dilunc dal Tiliment al è nassût il so ultin volum, I segreti del Tagliamento, publicât chest an di Ediciclo. ❚
Il profîlErika Adami
Nassude intal 1971 a Udin, Cristina Noacco e insegne leterature medievâl francese te Universitât Jean Jaurès di Tolose e a Albi tant che maître de conférences,ven a stâi docente associade. Ogni an, par une setemane, e fâs lezion ai students di lenghis de Universitât di Udin.


text:
«Fedêl al pinsîr dal gno predecessôr, Alfredo Battisti, o dîs che la Glesie, come pûr lis istituzions civîls, a àn di operâ par mantignî vive intal popul furlan la cussience de proprie identitât. Un popul
al sparìs cuant che al piert la proprie anime che, intal câs dal Friûl, e je leade a strent cui valôrs
cristians». Chestis lis peraulis dal arcivescul di Udin Andrea Bruno Mazzocato, vie pe messe inte glesie parochiâl di Sante Margarite, fate pe Fieste de Patrie dal Friûl a Sapade/Plodn. Une Sapade dute imbandierade, cun tante int, plui di 30 sindics e un grum di aministradôrs locâi pe ricorence che e memoree la date dai 3 di Avrîl dal 1077.
Il moment di sigûr plui fuart al è stât la leture in lenghe todescje de bole dal Imperadôr Indrì IV, l’at di fondazion de Patrie dal Friûl, e po dopo e je tacade la cerimonie civîl.
Di bande sô, il sindic Manuel Piller Hoffer, saludant e dant il benvignût al à sostignût cemût che la sô comunitât e à dirit di jessi scoltade e di no viodi imberdeât il percors pal passaç de Regjon Venit al Friûl-Vignesie Julie che al dure di plui di 9 agns. E inevitabilmentri la cuistion Friûl-Venit e je tornade a scjaldâsi, cun cualchi mugugnade cuant che si è metût in lûs che nissun, di Zaia in jù, al à partecipât ae ricorence.
Di bande sô, il president de Provincie di Udin Pietro Fontanini al à domandât il rispiet de democrazie intal câs des spietis manifestadis a clâr dai sapadins.
Il president dal Consei regjonâl Franco Iacop, al à batût sul concet dal Friûl, regjon autonome fate di “comunitât di comunitâts”: «La vicende di Sapade/Plodn e de sô rivendicazion, che nus cjate solidaris, e à di insegnânus a tornâ protagoniscj de nestre storie». Fra Sapade e il Friûl «no esistin distancis, ma une sole identitât» al à declarât l’assessôr regjonâl ae culture Gianni Torrenti, intervignût in rapresentance de Zonte. Un concet rimarcât di Lorenzo Fabbro, president de ARLeF: «cun cheste celebrazion, il Friûl al va di là dai siei confins istituzionâi ma, soredut, di là dai confins mentâi, par promovi la cussience sociâl di un popul e des sôs tantis lenghis che a domandin di viodi rispietâts i lôr dirits».
Ae manifestazion al jere presint ancje cualchi conseîr regjonâl; i rapresentants de minorance slovene e dal Comitât referendari; Dree Valcic, il president de clape Patrie dal Friûl editore dal nestri gjornâl; Lorenzo Zanon, president dal Istitût Ladin Furlan Pre Checo Placerean; il president de Societât Filologjiche Furlane Federico Vicario, e Enrico Peterlunger, rapresentant de Universitât dal Friûl. Respirâ l’aiar dal Comelic à fat ben al Friûl e ai furlans; la sperance cumò e je che l’impegn testemoneât di dutis lis istituzions nol ledi al mancul, par continuâ a sburtâ par une Sapade/Plodn furlane.
___________________________________________
CHÊS ALTRIS MANIFESTAZIONS
Lis celebrazions de Fieste de Patrie dal Friûl a son ladis indevant fintremai ai 15 di Avrîl in graciis di un calendari siôr di plui di 100 events promovûts su dut il teritori furlan de bande di Comuns, ents e associazions. Come chês, un grum partecipadis, imaneadis de Assemblee de comunitât linguistiche furlane ator par dut il Friûl, cun tancj relatôrs che a àn partecipât in maniere volontarie: «Dutis lis comunitâts, ancje chês piçulis, a àn dirit ae autodeterminazion esercitade in maniere democratiche – al è stât il pinsîr di Diego Navarria, president de CliF -. Al devente alore necessari doprâ simpri miôr la autonomie regjonâl par valorizâ ce che di bon al è stât fat fin chi e par eliminâ ciertis ombris impuartantis che ancjemò a restin al orizont». Pes scuelis de infanzie, primariis e secondariis di prin grât dal Friûl invezit al è stât inmaneât il concors a premis Emozions furlanis in viaç pal teritori, promovût dal Ufici Scolastic Regjonâl. L’Istitût Ladin Furlan “Pre Checo Placereani”, al à invezit promovût il concors pe composizion dal imni uficiâl de Patrie dal Friûl; il vincidôr al sarà premiât in ocasion de prossime edizion, tal 2018.
✒ David Zanirato
Interviste / «Provait a recitâ, che us dispatusse ancje pe comunicazion di ogni dì»Dree Venier
Interviste cun Luca Pagot, atôr amatoriâl di Sclaunic. Cuatri peraulis su la sô esperience e su la situazion dal teatri amatoriâl par furlan A pene tacât l’Istât, mi àn invidât a un spetacul di teatri amatoriâl a Sclaunic. La compagnie e je chê de La Pipinate. Il lûc, il curtîl di une aziende agricule in […] lei di plui +
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +


text:
skip to main |
skip to sidebar
Lidrîs
Il lidrisament al è forsit la dibisugne plui impuartante e plui mâl cognossude de anime umane. E je tra lis plui dificilis di definî. Midiant de sô partecipazion reâl, ative e naturâl ae esistence di une coletivitât che e conservi vîfs cierts tesaurs dal passât e cierts presentiments dal avignî, l'om al à une lidrîs. Partecipazion naturâl, ven a stâi, imponude in maniere automatiche dal lûc, de nassite, de profession, dal ambient. A ogni om i coventin lidrîs multiplis. Al à dibisugne di ricevi cuasi dute la sô vite morâl, inteletuâl, spirituâl midiant dai ambients che ur parten naturalmentri.I sgambis di influencis tra i ambients une vore difarents tra lôr a son indispensabii tant che il lidrisament tal cjamp naturâl. Un determinât ambient al à di jessi influençât dal esterni, no par jessi insiorât, ma par jessi stimolât e rindi plui profonde la proprie vite. Al à di nudrîsi dai stimui che a vegnin di difûr, dome dopo di vêju assorbîts e i individuis che lu componin ju àn di ricevi dome di chest stes. Cuant che un pitôr di autentic valôr al va intun museu, la sô origjinalitât si sint rinfuarcide. Chel distès al à di sucedi a lis diviersis popolazions de tiere e ai diviers ambients sociâi.Si à dislidrisament ogni volte che si à une concuiste militâr e, ta chest câs, la concuiste e je cuasi simpri un mâl. Il dislidrisament al è minim cuant che i concuistadôrs a son un popul migradôr che si stabilìs intune tiere concuistade, si misclice cu la popolazion e al met lidrîs alì. Chest al fo il câs dai Elens te Grecie, dai Celts in Galie, dai Arabics in Spagne. Ma cuant che il concuistadôr al reste forest sul teritori che al à ocupât, il dislidrisament al è une malatie cuasi mortâl pes popolazions concuistadis. Si rive al massim nivel cuant che a son deportazions di masse, come te Europe ocupade de Gjermanie o te anse dal Niger, o cuant che e je une sopression brutâl di dutis lis tradizions locâls, come tai teritoris francês de Oceanie (se o vin voie di crodi a Gauguin e a Alain Gerbault).Fintremai cence concuiste militâr, il podê dai "bêçs" e la dominazion economiche a puedin imponi une influence foreste al pont di provocâ la malatie dal dislidrisament.Infin lis relazions sociâls dentri di un stes paîs a puedin jessi fatôrs une vore pericolôs di dislidrisament. Tai nestris paîs, in dì di vuê, oltri che a la concuiste a son doi velens che a difondin cheste malatie. Un a son i "bêçs". I bêçs a secjin lis lidrîs dapardut li che a jentrin sostituint a ogni altri movent il desideri di vuadagn. Al vinç facilmentri ducj chei altris movents parcè che al domande un sfuarç di atenzion une vore mancul grant. Nissune altre robe e je clare e semplice come une cifre.
Simone Weil
, Il lidrisament (L'enracinement
, 1949)


text:
Pre Checo Placerean al diseve «Par un popul no vê la Bibie te sô lenghe al è come par un om presentâsi cul cjapiel in man, denant dal paron. Se un popul invezit al à la Peraule di Diu te sô lenghe al è come un om che al pues presentâsi cul cjapiel sul cjâf, cun stesse dignitât denant di ducj». Cun chest spirt e je rivade insom la grande vore de traduzion de Bibie par furlan cun pre Antoni Beline za passe 25 agns indaûr. E cul stes spirt il 2011 al sarà l’an de Leture continuade de Bibie par furlan, prin câs dulà che e sarà doprade une lenghe minorizade par un event za realizât in Francie e in Italie, par 24 oris su 24, di Domenie ai 3 a Sabide ai 9 di Avrîl, alì de Glesie de Puritât a Udin.
FEDE E CULTURE_ L’event, che al à tant che ent di riferiment la Agjenzie pe lenghe furlane, al sarà un moment di promozion pe lenghe furlane, ma no si trate dome di chest aspiet.
Tornâ la Peraule di Diu al Popul par che il Popul le proclami te sô lenghe mari, al è un grant at di fede che al torne a puartâ la Scriture Sacre al so significât di liberazion. Di fat la Bibie e je il test che al testemonee il Verp dal Signôr, Diu de liberazion dai popui piçui.
EVENT ECUMENIC_ Come che al è stât marcât di plui bandis, al è un moment che al ponte a meti adun i Furlans, sedi chei che a son a stâ in Friûl, sedi chei che a son a stâ fûr de Patrie. Par intant cheste iniziative e à rivât a vê la condivision no dome des istituzions civîls (dutis 3 lis Provinciis Furlanis di Gurize, Pordenon e Udin), ma ancje di chês religjosis cu la partecipazion de Arcidiocesi di Gurize, de Arcidiocesi di Udin e de diocesi di Concuardie e Pordenon. E a son za in vore i contats cun Rome.
GRANT SIMBOLISIM_ L’event al cjape duncje il savôr di un grant moment simbolic considerade ancje la date sielte. Il moment de Cuaresime al cjape dentri chest an la date dai 3 di Avrîl, aniversari de istituzion dal stât patriarcjâl di Aquilee, nassût tal 1077. Cun di plui, il dut si davuelzarà juste un mês prin de vignude dal Vescul di Rome, Benedet XVI, che ai 7 di Mai al fasarà visite a la Basiliche Mari dal Friûl.
APEL AI LETÔRS – Ven a lei ancje tu
La Patrie dal Friûl e fâs apel a ducj i siei letôrs par che a partecipin in maniere ative al event de leture de Bibie par furlan, in program dai 3 ai 9 di Avrîl dal 2011.
A coventin passe 1300 volontaris.
Si pues notâsi, tant che letôr singul o tant che grup di letôrs, sedi par telefon, tacant di miercus ai 2 di Fevrâr, clamant il numar 0432/555979 dal lunis al vinars des 10.00 aes 13.00 e des 17.00 aes 20.00, o pûr scrivint ae direzion bibie@regione.fvg.it. Il numar al è valit ancje par domandâ informazions e sclariments.
Christian Romanini
Interviste / «Provait a recitâ, che us dispatusse ancje pe comunicazion di ogni dì»Dree Venier
Interviste cun Luca Pagot, atôr amatoriâl di Sclaunic. Cuatri peraulis su la sô esperience e su la situazion dal teatri amatoriâl par furlan A pene tacât l’Istât, mi àn invidât a un spetacul di teatri amatoriâl a Sclaunic. La compagnie e je chê de La Pipinate. Il lûc, il curtîl di une aziende agricule in […] lei di plui +
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +


text:
Il furlan al va ator pal mont, si sa, nol covente dîlu; la ultime gnove e je che si fasaran lezions di furlan in… Argjentine. No je une robe che e à di lassânus scaturîts plui di tant: al è un precedent sucedût di dute une altre bande.
O vin di tornâ indaûr di cualchi an, tal 1991, cuant che a son nassûts i cors di furlan a Praghe. Cheste biele storie nus e conte Giorgio Cadorini, insegnant di lenghe furlane, il prin che al à tignût un cors regolâr universitari di furlan tal forest: «Sdrumât il mûr di Berlin, o soi lât a viodi Praghe. Intal Zenâr dal 1991 o soi lât a insegnâ talian intune scuele di lenghis di li. O jeri daûr a scrivi la mê tesi di glotologjie sul furlan cul professôr Mario Doria e cussì o levi dispès inte biblioteche dal istitût di romanistiche de Facoltât di Filosofie. Une volte, doi professôrs mi àn fermât par domandâmi ce studis che o fasevi. Cuant che a àn savût che mi interessavi di furlan e che lu fevelavi, mi àn domandât di fâ une conference pai professôrs dal istitût e dopo se o volevi tignî un cors. E cussì, inte Sierade dal 1991 o ai tacât ». I cors di furlan a Praghe a son lâts dal 1991 al 2004, ogni an 3 cors di doi semestris: lenghe, storie e civilizazion, leture di tescj. La lenghe di insegnament al jere il furlan (cualchi volte ancje il cec), par chel i students a scugnivin jessi une vore svelts a cjapâ sù lis fondis de lenghe. Daspò di Praghe, Cadorini al à fat ancje cors universitaris intensîfs a Cjaudistrie intal 2009 e doi a Gnove Gurize intal 2010 e 2011, paiât des universitâts forestis. Nol è cussì strani alore pensâ che il furlan al sedi rivât fin in Argjentine…
O rivìn duncje al 2017, l’an li che la Societât Furlane Buenos Aires, ‘la None’ dai Fogolârs furlans ator pal mont, e fâs il so 90sim inovâl. E à un laboratori di lenghe furlane cun aromai 11 agns di ativitât aes spalis, tignût dal mestri Galliano de Agostini (che al jere stât part di chel cuartet vocâl ‘Armonie’ direzût dal compositôr Rodolfo Kubik te decade dai agns 70). Pe prime volte, cul jutori de Regjion F-VJ, la Societât Filologjiche Furlane si è metude in contat cu la Universitât di Buenos Aires par fâ un cors programatic di furlan. Nus al conte il president dal sodalizi Eduardo Dino Baschera: «Il cors al è intensîf e al dure 45 oris. Puartât indenant dal professôr Flavio Vidoni, si viodin lis fondis de lenghe, la grafie, e si scomence a aprofondî il vocabolari fin par rivâ a lei parts gjavadis de leterature furlane. Une robe biele e je che si sin cjatâts devant ancje int che e voleve svicinâsi al furlan cence jessi dissendente di furlans, tant che une femine di origjin gjaponese par vie che e à un amì furlan. Une altre smire – al dîs Eduardo – e jere chê di ‘sveâ’ cualchi ‘furlan platât’ che nol partecipàs aes associazions, e chest al vâl par esempli par doi dai arlêfs».
Ma cemût vadie la esperience a Buenos Aires? Par savê alc o vin sintût ancje il professôr dal cors, Flavio Vidoni: «Al è stât il president de Societât Filologjiche, Federico Vicario, a proponimi cheste esperience che o ai acetât a bot e sclop. Il gno nominatîf al è stât fat bon dal Ente Friuli nel Mondo parcè che o vevi fat doi cors tal 2014 e tal 2015 a Colonia Caroya. Chest cors di Buenos Aires, però, al à une carateristiche in plui: dopo agns che la Sociedad Furlane di Buenos Aires, cul so president Baschera, e domandave di zontâ ancje il Furlan tra i cors serâi par adults, la universitàt e à metût a disposizion une aule intun dai siei edificis. La diference cui cors ‘intensîfs’ di Colonia Caroya e je che culì a àn oraris universitaris: dôs lezions par setemane di dôs oris parom. Chest al vûl dî che par davuelzi lis 45 oris che il cors al previôt, o ai di stâ chi trê mês. I arlêfs a son dodis, ducj adults, cualchidun bielzà ben madûr, ma ducj une vore interessâts e atents. Ce ur insegnio? Chi dome in doi o trê câs si partìs di int che e fevele bielzà il furlan. O ai però scomençât il cors disint che par imparâ a nadâ bisugne butâsi te aghe: subit leture e daûr conversazion, lessic e gramatiche. Insome, sino o no sino intune Universitât? Ducj contents. A fasin vulintîr ancje i compits par cjase». ❚
✒ Sara Palluello


text:
Il 12 di Avost, sot sere, o vin ancje nô let un toc di Vanzeli te glesie di S. Michêl in Vît (PN). E je stade une esperience uniche, no tant par vê partecipât ae inizitive imaniade dal plevan di Vît, pre Italico Josè Gerometta, si ben par jessi jentrâts tune amosfere spirituâl pardabon rare.
In prin lis peraulis dal Vanzeli che a vegnin letis nome a tocuts tai Vanzelis de domenie. In chest câs, invezit, la leture di ducj i vanzelis ti fasevin jentrâ te suaze de vite dal Crist su cheste tiere e ti fasevin capî miôr i events de sô vite e i insegnaments che al à dât tai pôcs agns che lu àn lassât tabaiâ ae sô int.
E po la leture a vôs alte, di front a lis personis che si cjatavin a jessi in glesie. Une robe e je lei a vôs basse il Vanzeli in cjase, une altre e je chê di comunicâ e spartî lis peraulis cun altris personis.
E po, ancje, il fat di lei il Vanzeli par furlan, te lenghe de mari al è une vore impuartant. Cuant che il predi lu leive par latin, intant de Messe no si capive nuie e inalore nol veve nissun savôr. Al scugnive esplicâlu par talian, ma lu interpretave ancje e doncje no si jentrave tal spirt dal Vanzeli. Cuant che i plevans lu àn tacât a leilu par talian al jere bielzà diferent. Ma leilu par furlan, te tô lenghe, al à dut un altri valôr: al somee un scrit lassât par un popul che al vîf ta cheste nestre piçule part dal mont.
E infin il puest: daûr tu âs lis monts, denant si pant la plane. Dentri di cheste tiere cussì divierse, il glereâl di un flum che nol separe, ma che al unìs. Cuâl altri paisaç isal miôr?■
Guido Sut
ESPERIENCIS. Leint la Peraule di Diu in Val Darzin............
Il 12 di Avost, sot sere, o vin ancje nô let un toc di Vanzeli te glesie di S. Michêl in Vît (PN). E je stade une esperience uniche, no tant par vê partecipât ae inizitive imaniade dal plevan di Vît, pre Italico Josè Gerometta, si ben par jessi jentrâts tune amosfere spirituâl pardabon rare.


text:
Petroli
Il petroli (dal grêc πέtpa–cret e έλaιo–vuelin) al è un compost complès inflamabil no omogjeni di idrocarbûrs, ven a stâi composcj di idrogjen e carboni. E je une risorse naturâl no rinovabil e al moment ancje la principâl font di energjie intai paîs svilupâts.
I components chimics dal petroli si separin e si oten par distilazion par mieç di un procès di rafinazion. Di lui si tirin fûr prodots difarents: si segnalin il propan e il butan, il gasoli o nafte, il cherosen, l'asfalt e v.i.
Il petroli si cjate in gjenar associât cun grandis bolis di gas naturâl, in jaciments sot tiere dulà che e jere materie organiche, che, restade par un grum di agns intun ambient cence ossigjen, si trasforme in idrocarbûrs.
Origjin[cambie | modifiche il codiç]
Storie[cambie | modifiche il codiç]
Estrazion[cambie | modifiche il codiç]
Impat ambientâl[cambie | modifiche il codiç]
Leams esternis[cambie | modifiche il codiç]
- (talian)(inglês) Assomineraria: industrie minerâl e petrolifere in Italie


text:
Politiche linguistiche e linguistiche aplicade
La normative e lis politichis di tutele de minorance linguistiche furlane e di valorizazion e di promozion de sô lenghe a son stadis metudis adun, massime de bande de Regjon Autonome Friûl-Vignesie Julie, daûr di une logjiche di planificazion e di normalizazion linguistiche, in linie – almancul sul plan teoric – cun altris esperiencis inviadis ancjemò prime inaltrò in Europe, de Catalogne al Gales e al Paîs Basc.
Cu la Leç Regjonâl 15/1996 si à cjatade la soluzion ae cuistion de grafie: di passe vincj agns la lenghe furlane e à la sô grafie uficiâl che si le dopre sei pe varietât standard di riferiment che par chês locâls, cemût che al è stât confermât ancje cu la Leç Regjonâl 29/2007.
Cul prin proviodiment regjonâl ad in plen dedicât al furlan, che tal articul 10 al sclarìs che l'obietîf de azion regjonâl al è «il disvilup de lenghe furlane tant che codiç linguistic valevul par dutis lis situazions de vite moderne e, in particolâr, che si lu puedi doprâ cui mieçs di comunicazion sociâl», la Aministrazion regjonâl si veve indotade di un ufici di pueste pe tutele di dutis lis minorancis linguistichis dal Friûl e di Triest e di un organisim specific pe planificazion de politiche linguistiche pal furlan, l'OLF (Osservatori regjonâl su la lenghe e la culture furlanis), che tal 2004 al è stât stramudât inte ARLeF.
La comunitât furlane si è indotade di imprescj fondamentâi par doprâ e promovi la sô lenghe, dai dizionaris tant che il GDTB (Grant Dizionari Bilengâl Talian Furlan) e chel dal centri di Linguistiche Aplicade Agnul Pitane (CLAAP) ai coretôrs ortografics e ae tastiere furlane, fintremai ae plateforme didatiche Lenghis e al centri di documentazion didatiche Docuscuele, intant che al è daûr a jessi completât il sisteme di Certificazion des competencis linguistichis in lenghe furlane, daûr dal Cuadri comun european di riferiment prontât dal Consei de Europe.


text:
DIRITTI LINGUISTICI
NEGATI
...........
"(...) Se cualchidun al pensàs di denunciâ chest fat aes autoritâts competentis nol fasarès altri che il so dovê di citadin.
Par intant, si spietìn che a disin alc o la presidente de Regjon o la assessore regjonâl pe istruzion.(...)
EUROFURLAN
...............
Dal sît di
EURO FURLAN
Scuele vierte. Par dut, par ducj
ma no pal furlan
Al è timp di “Scuelis viertis”. Dai 15 di Zenâr ai 15 di Fevrâr si à di fâ la iscrizion dai fruts a scuele pal prossim an e par chest dutis lis istituzions scolastichis – de infanzie, primariis e secondariis di prin e secont grât – a inmanein incuintris di pueste par presentâsi ai lôr potenziâi arlêfs e aes lôr fameis.
I apontaments di cheste fate a son une ocasion pes scuelis par vierzisi e par mostrâ cemût che a son e ce che a fasin, tra struturis, risorsis e ufierte formative, servizis e altris iniziativis, intant che gjenitôrs e fruts a varessin di rivâ adore a tirâ dongje i elements che a coventin par sielzi la scuele dulà tacâ l’an scolastic 2015/2016.
Se si cjape part a cualchidun di chescj incuintris o, plui in gjenerâl, se si lei ce che al sucêt in chestis ocasions, si rindisi cont che, magari cussì no, tes scuelis dal Friûl la situazion no je par nuie biele.
Al è emblematic ce che al è sucedût cualchi dì indaûr a Pordenon, là che une dirigjente scolastiche, cence pudôr e cence rispiet pes leçs e pai dirits linguistics, e à dit a clâr ai gjenitôrs di no domandâ l’insegnament di furlan e par furlan, parcè che nol covente e al robe timp a chês altris materiis.
La “performance” di une “civil servant” – lu scrivìn par inglês, parcè che cussì al è plui “cool” – che e propon une violazion di dirits di fonde, cu la scuse che si varès di cambiâ l’orari complessîf, e salacor si svante di no meti in vore une leç statâl e une regjonâl, che a divegnin di un principi di fonde de Costituzion, si comente par so cont. Se cualchidun al pensàs di denunciâ chest fat aes autoritâts competentis nol fasarès altri che il so dovê di citadin.
Par intant, si spietìn che a disin alc o la presidente de Regjon o la assessore regjonâl pe istruzion.
Magari cussì no, chel di Pordenon nol è un câs isolât. Al baste lei l’articul dal cuotidian locâl che al à dât fûr la notizie. No dome parcè che al pant une cierte sodisfazion (‘nomen omen’?) pe cjolte di posizion de dirigjente e al palese grampadis di disinformazion ideologjiche cuant che al fevele di «materia che nessuno di fatto richiede» (dulà?? parcè??) e di «beçonons» (cuâi? trops?) metûts de Regjon pal furlan «mentre per gli insegnamenti di base il Ministero tende sempre più a contrarre risorse, soprattutto in termini di docenza». Ma ancje pe realtât che al descrîf, stant che al marche – nancje che e fos une robe juste e normâl – che «quando ci si reca in segreteria per iscrivere i bambini a scuola, è lo stesso personale a dissuadere i genitori dal presentare la richiesta».
Cui che al à fîs in etât di scuele al sa che cheste tindince si le cjate ancje inaltrò, sei tra i dirigjents e i insegnants che tra i funzionaris di segretarie, che evidentementri a ricevin istruzions di cheste fate de bande dai lôr sorestants.
Al sucêt ancje di ca de aghe. Sabide stade, par esempli, un nestri amî al è lât intune scuele medie di Udin, par un apontament di “Scuelis viertis”.
Nus à contât di une presentazion bielonone: un biel powerpoint, bielis fotos, descrizions sioris di cors, servizis e altris ativitâts plui o mancul speciâls (lenghis forestis, musiche, gjitis, concors…) e une insistence sei sul schermi che tes peraulis des insegnantis tal marcâ i principis e indreçaments di fonde de scuele e de sô azion didatiche e formative, a tacâ dal bon acet, dal dialic interculturâl, dal rispiet de diversitât, dal rapuart cul teritori e de legalitât.
Une presentazion cussì sflandorose che al nestri amî i veve vignude gole no dome di notâ so fì ma ancje di notâsi lui ta cheste scuele cussì biele e cussì juste!
Un altri gjenitôr, però, si veve inacuart che al mancjave alc e al domandave alc in cont de lenghe furlane, stant che no le veve sintude o viodude di nissune bande. La rispueste e je stade sù par jù cheste: «il furlan nus al domandin in pôcs, cussì no lu proviodìn parcè che se al fos o varessin di taiâ fûr une ore di pueste e ridusi cualchi altre ativitât».
Ce si puedial dî? Un altri biel (????) esempli di “(im)moral” “(dis)suasion”…, “in English, of course”!
O ben, par talian: “alla faccia dell’accoglienza, del dialogo interculturale, del territorio, del rispetto per la diversità e della legalità”!
EUROFURLAN
.............
Legge
23 febbraio 2001 nr. 38
ART. 23.
(Integrazioni
alla legge 15 dicembre 1999, n. 482, in materia di tutela penale
delle minoranze linguistiche)
1.
Dopo l’articolo 18 della legge 15 dicembre 1999, n. 482, e’
inserito il seguente:
"Art.
18-bis. - 1. Le disposizioni di cui all’articolo 3 della legge 13
ottobre 1975, n. 654, e successive modificazioni, e dal decreto-legge
26 aprile 1993, n. 122, convertito, con modificazioni, dalla legge 25
giugno 1993, n. 205, si applicano anche
ai fini di prevenzione e di repressione dei fenomeni di intolleranza
e di violenza nei confronti degli appartenenti alle minoranze
linguistiche".


text:
E par vê la competence primarie su la istruzion, «al sarès strani che il Friûl nol lavoràs cun Venit e Lombardie»
«O savevin che nol sarès stât facil, ma forsit lis robis a son ancjemò piês di chel che o pensavin»: lis peraulis de assessore Rosolen no lassin nissun dubi sul stât de scuele furlane e triestine. Ma cemût si fasial alore a salvâ l’avignî dal nestri sisteme di istruzion? La strade e je di rive sù, ma la Rosolen e à un aleât di chei di prin plan: al è furlan, di fat, il president de Comission Istruzion dal Senât Mario Pittoni, che L’Espresso al à atacât parcè che al mancje di curriculum, ma che tancj intal mont de scuele a varessin volût Ministri. Za de legjislature scomençade tal 2008 e finide tal 2013 al è stât di fat il plui atent esponent de Leghe a ocupâsi dai temis de scuele e de universitât. Ma la potence de Lombardie e à puartât ae cjadree di Ministri Marco Bussetti.
Dut câs, al è propit a Pittoni che la Rosolen e à za domandât une man par risolvi «i problemis che nus vegnin di agnorums di sieltis sbaliadis». Cul cûr in man: «La determinazion no nus mancje, ma e je Rome che e à di dânus un segnâl normatîf fuart». E il senatôr furlan no si tire indaûr.
«O vin za scomençât – al dîs – a cjapâ in man lis cuistions che a tocjin i dams fats de “Buona Scuola” dal guvier Renzi, ma al covente timp par comedâ la situazion». Ma pal Friûl-Vignesie Julie? «Stant che il probleme principâl al è chel de mancjance di dirigjents, bisugne cori cul concors. E o sin za lâts indevant par scurtâ i timps gjavant ducj i passaçs burocratics che a levin a slungjâ la tempistiche».
E pe autonomie dal Ufici scolastic regjonâl? «Ancje chi al è un declassament di comedâ. Un dai efiets de spending review al è stât chel di gjavâ i dirigjents di prin nivel dai Uficis scolastics sot di un ciert numar di abitants. O vin za domandât che il Ministeri al concedi al Friûl-Vignesie Julie un dirigjent di prin nivel al puest di doi di seconde fasse. In alternative, o domandarìn une clausule di tutele pe Regjon che, jessint a statût speciâl, e va considerade in maniere diferente di chês altris».
Rivaraial mai il Friûl-Vignesie Julie a vê la competence primarie su la istruzion? «Le varès za vude se il guvier Monti nol ves fermât il federalisim fiscâl. Jenfri dai 8 decrets al jere ancje chel che nus passave la materie». E cumò? «Il sucès dal referendum in Venit e Lombardie al vierç une gnove tape intal rapuart jenfri il Stât e lis Regjons. Lu à capît ancje la Emilie-Romagne che e sburte ancje jê par vê competencis gnovis. Al sarès strani che il Friûl nol lavoràs cun lôr par slargjâ ancje lis sôs competencis». ❚
Walter Tomada
Mancjance di dirigjents, al è daûr a rivâ il concors............
E par vê la competence primarie su la istruzion, «al sarès strani che il Friûl nol lavoràs cun Venit e Lombardie»


text:
Il Premi Friûl no si fâs nancje chest an. E al è il secont an in rie. Ce sucedial ae plui impuartante manifestazion che, jenfri alts e bas, e promôf le musiche in marilenghe dal 1984? «Ancje par chest an no vin ricevût nissun contribût, zero totâl» al rispuint Pauli Cantarut, president de societât cooperative Informazione Friulana. «O vin fate une sielte: pluitost che fâlu ancjemò une volte in version striçade, o vin vût miôr fâ un pas indaûr». No ducj a san che il Premi nol à pratichementri mai ricevût finanziaments: «No vin mai cjapât un franc, gjavâts cualchi miâr di euros de Provincie di Udin in cualchi edizion» al dîs Cantarut. «I 50 discs jessûts cu la etichete Musiche Furlane Fuarte dal ’97 a son ducj invistiments di Radio Onde Furlane. O rivavin a stâ in pîts parcè che i cd si vendevin, ma cumò la storie e je cambiade. E no fevelìn di vuadagnâ, ma di stâi dentri cu lis spesis. Ce che si domandìn al è: cemût mai che si sostegnin altris concors musicâi in regjon e il Premi Friûl no?».
INDULÀ VANO I BÊÇS?
Cualchi numar: 40.000 euros a son lâts a Suns tal 2014 in gracie di un bant de Arlef. Il Festival de cjançon tes lenghis minoritariis de Europe, che al fâs part dal circuit internazionâl dal Liet, chest an al rivarà a cjapâ ancje alc di plui. Altris 40.000 euros de Regjon e 13.700 de Provincie a van pal Festival della Canzone Friulana che si davuelzarà ai 3 di Otubar intune grande serade li dal Teatri Gnûf Giovanni da Udine. E il Premi Friûl? «La uniche volte che o vin ricevût bêçs al è stât tal 2013, parcè che o vevin vinçût un bant de Arlef» al spieghe Cantarut «cuntun budget di 20.000 euros o vin fatis 4 seradis sparniçadis pal teritori, cuntun conciert finâl al Palamostre che al à fat il plenon, un seminari su la musiche furlane e la produzion dal disc dal grup vincidôr. Di chê volte, plui nuie. O crôt che nol sedi stât fat un resonament sul valôr di cheste manifestazion, di ce che e à creât tai agns. La sene musicâl furlane e je saltade fûr dute di li. O dîs dome Mitili Flk, Arbe Garbe e Carnicats. E mi somee za avonde».
TIMP DI RIFLESSION?
Une formule gnove, chê dal 2013, dal sigûr vignude ben. Robe che no si pues dî di dutis lis edizions, soredut lis ultimis, un pôc strachis e strissinadis. Che chest periodi di polse al sedi rivât al moment just? «Dal sigûr e covente une riflession progjetuâl, sedi sui formats, sedi sul spetacul. Dopo di un pocjis di edizions al Parc dal Cormôr, organizadis al massim dal sparagn, o vevin cjatade cheste formule itinerante par rilançâ il premi» al note il president de cooperative. «O vin ancje di considerâ che il mont de musiche al è cambiât. Al baste pensâ che il Premi al previodeve la publicazion di un cd. Ma i discs no vendin, cuasi no esistin plui i negozis. Ancje par promovi une band, vuê a funzionin miôr un video e une cjançon cjamade su YouTube. Nô o sin pronts a fâ un ripensament su dut chest, però no podìn plui fâlu di bessôi» ❚
Natascia Gargano
Nuie Premi Friûl pal secont an: cualchi riflession............
Il Premi Friûl no si fâs nancje chest an. E al è il secont an in rie. Ce sucedial ae plui impuartante manifestazion che, jenfri alts e bas, e promôf le musiche in marilenghe dal 1984? «Ancje par chest an no vin ricevût nissun contribût, zero totâl» al rispuint Pauli Cantarut, president de societât cooperative Informazione Friulana. «O vin fate une sielte: pluitost che fâlu ancjemò une volte in version striçade, o vin vût miôr fâ un pas indaûr». No ducj a san che il Premi nol à pratichementri mai ricevût finanziaments: «No vin mai cjapât un franc, gjavâts cualchi miâr di euros de Provincie di Udin in cualchi edizion» al dîs Cantarut. «I 50 discs jessûts cu la etichete Musiche Furlane Fuarte dal ’97 a son ducj invistiments di Radio Onde Furlane. O rivavin a stâ in pîts parcè che i cd si vendevin, ma cumò la storie e je cambiade. E no fevelìn di vuadagnâ, ma di stâi dentri cu lis spesis. Ce che si domandìn al è: cemût mai che si sostegnin altris concors musicâi in regjon e il Premi Friûl no?».


text:
Interviste a Massimo Giacomini
L’alenadôr dal miracul, chel che al rivà a puartâ l’Udin de serie C1 ae serie A in dome dôs stagjons (1977 – 1979), al à simpri chê cjavelade e simpri chel tai (un grum stîl Seventies). Dome il colôr al è deventât, naturalmentri, plui di arint. Massimo Giacomini, classe 1939, al è vuê cognossût pal so “coment tecnic” aes partidis di Di Natale e compagns, coment che al presente tes trasmissions di Telefriuli. Ma no covente jessi apassionâts di balon par savê che daûr dal om al è un curriculum sportîf començât prime come zuiadôr tal 1957, in maie blancje nere, lât indenant tant che alenadôr e finît come dirigjent Figc. Il microfon lu cjapà pe prime volte in man tai mondiâi dal 1986 par Tmc, insediant chel che al jere un teritori a ûs monocratic de Rai. Lu intervistìn propit cuant che sui gjornâi e ven pandude la gnove che in Spagne, la finâl de “Copa del Rey” e viôt sul cjamp catalans cuintri bascs: Barcelone vs Athletic Bilbao.
Mister Giacomini, curiose no mo cheste finâl?
A son dôs regjons che a àn une legjislazion particolâr che ur conferìs un grum di autonomie. E il discors de autonomie al è interessant e di scandaiâ. Ancje se o pensi che al à di restâ il fat di jessi dentri di un sisteme plui grant.
In tancj, chi di nô, si insumiin un stampon catalan, pal Friûl.
Ma jo no fevelarès di model di espuartâ chi di nô. La autonomie e à di nassi in maniere spontanie e e à sens se al è un coinvolziment di un grant numar di personis. E alore al pues jessi un valôr par il teritori.
Lui fevelial par furlan?
Sì, ancje se no benissim. Di frut lu fevelavi di plui, po dopo lu ai un pôc pierdût, zirant pe Italie. No soi un espert e no rivarès a sostignî un discors lunc cence colâ in cualchi italianisim.
Ce rapuarts aial cu l’Udin di vuê?
L’Udin al è la mê scuadre. Li o ai zuiât, alenât. No ‘nt pari altris. O ai rapuarts soredut cui zuiadôrs Handanovic e Di Natale. Cu la societât, in passât o ai vût cualchi divergjence, ma superade. Vuê i rapuarts a son otims, no mi à mai fat mancjâ un puest in tribune e se o vevi cualchi esigjence particolâr mi è simpri vignude incuintri. Nuie ce lamentâsi.
E cui tifôs?
Ju considerin tra i plui educâts e pacifics dal Campionât. E duncje a mertin di jessi tratâts ben. Come dutis lis personis che a van al stadi e a àn un compuartament coret.
Cemût si podaressial definî il leam tra la scuadre e il so teritori?
L’Udin al è rapresentatîf di dut un teritori, di dut il Friûl storic: di fat ancje a Gurize a son clubs e tifôs che a van al stadi. L’Udin al è alc che “no si discut”. Int braurose dai sucès che soredut tai ultins agns a son stâts tirâts sù.
Al è un alc che ju da dongje in bloc tor de lôr scuadre. Un câs diviers che in altris regjons, dulà che i tifôs si sparnicin fra plui societâts di balon. Chi al è propit un atacament.
O vin tantissims clubs ancje ator pal mont. Une mape complete publicate sul sît udineseclub.net ju mostre a Cipro, in Israêl, in Canadà. No isal forsit che cheste scuadre e rapresenti une tiere, un popul?
Ma, jo lu cjati un discors avonde leât ae cuistion de emigrazion. In Australie o ai cjatât ancje altris clubs di tifôs, par esempli de triestine. Il furlan al à in plui i “Fogolârs” e il fat di dâsi dongje par viodi une partide di balon al è un fatôr di agregazion fuart e di identitât. Alore, mi sint ancjemò plui furlan, tignint pe Udinese.
Aial nostalgjie dal cjamp di zûc?
O ai abdicât tant che alenadôr plui di cuindis agns fa!
Isal plui divertent alenâ o contâ il balon par television?
Al è plui rilassant e facil fâ il coment tecnic de partide. Seguî une scuadre sul cjamp di zûc, direzile, al da plui sodisfazion, ma la component dal stress e je plui alte. Plui divertente la television, che e da mancul sodisfazions ma almancul un al è plui seren intant che si gjolt la partide.
Cuant che al comentave dal stadi Friûl al à vût dongje Giorgia Bortolossi e po Francesca Spangaro. Cui jerie la plui brave?
Ah, no! No fâs classifichis. Jo o doi i vôts ai zuiadôrs, o scrîf lis mês pagjelis dome su chescj. E su nissun altri. Ma i garantìs che a son dutis dôs cetant bravis e preparadis. ■
OSCAR PUNTEL
VIERTIDURE – L’Udin no si discut............
Interviste a Massimo Giacomini


text:
Aromai dutis lis aziendis a àn un responsabil di marketing. Une mode? No: un lavôr di atenzion a valorizâ il propri prodot. Massime lis aziendis viniculis, ancje se a gjestion familiâr, si son impegnadis tai ultins agns par fâ cognossi i lôr prodots.Un esempli di cemût che si pues fâ, nus rive de Cantine Pitars di Sant Martin al Tiliment (PN) traviers des peraulis di Nicola Pittaro, un dai proprietaris de Aziende.
Cemût isal rivât il marketing inte vuestre aziende e ce aial cambiât?
Il marketing inte nestre aziende al è cressût cun calme, cence improvisazions, partint cence grancj budgets o strategjiis, ma lant daûr simpri ae nestre filosofie e aes nestris sieltis. Il marcjât dal vin e lis abitudins de int a son cambiadis. Intai ultins agns si bêf di mancul ma plui di cualitât, diferenziant tra denominazions e tipologjiis. Un dai risis che si puedin cori al è chel di fidâsi dal marcjât a svuarbon, fidantsi de domande dai grossiscj leâts ae mode dal moment e ae concorince sui presits. Sul lunc periodi e je le standardizazion dal gust e des tipologjiis dai vins che nus preocupe di plui.
Cuai aspiets positîfs vêso notât?
Le nestre je une aziende familiâr, leade ae coltivazion des sôs vignis e al control de filiere interie (de vigne ae butilie). Le nestre filosofie e je semplice: produsi vins di cualitât mantignint presits juscj, cence speculazions leadis ae publicitât, e tignint une direzion precise: protezi la biodiversitât e la tipicitât dal nestri teritori, rispietant l’ambient. Il premi di chest lavôr al rive a ogni vendeme. Il marketing al ven di conseguence. In aziende, jo o ai di fâ in mût che i clients a cognossin lis nestris sieltis e che a puedin preseâ la cualitât dai nestri prodots. Ogni dì o soi impegnât a mostrâ dut il nestri lavôr, de vigne ae butilie. La plui grande sodisfazion e je ricevi i compliments dai furlans pal mont che a àn cjatât une des nestris butilis intune enoteche dal lôr pais. Mi ven tal cjâf une ristoradore a San Antonio (Texas), cjapade de comozion par vie che al jere tant timp che no fevelave furlan cun cualchidun.
Fasi cognossi dome in Italie o ancje tal forest: ce isal miôr?
Une volte al jere facil stâ dome in Italie, cumò il marcjât dal vin al è internazionâl, cun gnûfs paîs che a vuelin cognossi la produzion regjonâl e nazionâl. I marcjâts internazionâi a son dal sigûr interessants ma no si à di dismenteâ i talians che no cognossin la regjon e lis sôs maraveis, e ancje il vicin che al presee par prin lis carateristichis dai vins furlans.
Esistie une cualitât ancje tal marketing?
Aromai cuasi dutis lis aziendis viniculis a àn une persone che si interesse di chest. Lis aziendis a son tantis e la competizion alte. Ancje intal marketing, come inte cantine, e je fondamentâl la cualitât. No si pues lassâ nuie al câs e si à di jessi impecabii se si vûl che la cualitât globâl dai nestris prodots e sedi preseade in plen dai consumadôrs. Un discors al va fat ancje su lis vuidis. Noaltris o sin simpri a disposizion e interessâts a ricevi preseaments o critichis costrutivis. Ma dut al à di jessi fat cun serietât e trasparence, par evitâ che aziendis pôc seriis a sedin presentadis benon al public, parcè che alore la funzion de vuide e je pierdude.
Mara Piccoli
SPECIÂL – Marketing: dâ lûs al propri lavôr............
Aromai dutis lis aziendis a àn un responsabil di marketing. Une mode? No: un lavôr di atenzion a valorizâ il propri prodot. Massime lis aziendis viniculis, ancje se a gjestion familiâr, si son impegnadis tai ultins agns par fâ cognossi i lôr prodots.Un esempli di cemût che si pues fâ, nus rive de Cantine Pitars di Sant Martin al Tiliment (PN) traviers des peraulis di Nicola Pittaro, un dai proprietaris de Aziende.